DIRECȚIA GENERALĂ BIODIVERSITATE

Nr. DGB/139597/14.03.2024

**Aprob,**

**Secretar de Stat**

**Dan Ștefan CHIRU**

# Referat de aprobare

În conformitate cu prevederile art. 4 pct. 34 din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011 cu modificările și completările ulterioare, Planul de management este ”*documentul care descrie şi evaluează situaţia prezentă a ariei naturale protejate, defineşte obiectivele, precizează acţiunile de conservare necesare şi reglementează activităţile care se pot desfăşura pe teritoriul ariilor, în conformitate cu obiectivele de management”*.

Asociaţia pentru Dezvoltare Durabilă DAKIA, în parteneriat cu Societatea "Progresul Silvic" au implementat, în calitate de beneficiari, proiectul "*Managementul Integrat al Podişului Nord Dobrogean*" (POIM-cod SMIS116964), finanţat prin Programul Operaţional Infrastructură Mare 2014-2020, Axa Prioritară 4 - Protecţia mediului prin măsuri de conservare a biodiversităţii, monitorizarea calităţii aerului şi decontaminare a siturilor poluate istoric, Obiectiv specific 4.1 - Creşterea gradului de protecţie şi conservare a biodiversităţii şi refacerea ecosistemelor degradate.

Obiectivul general al proiectului a fost elaborarea şi aprobarea Planului de management integrat al celor 21 de arii naturale protejate din Podişul Nord Dobrogean, numit în continuare Planul de management, cu o suprafaţă de peste 84.562 ha, în judeţul Tulcea.

În acord cu principiile europene de management ale ariilor naturale protejate, Planul de management vizează atât conservarea biodiversităţii, cât şi dezvoltarea durabilă a comunităţilor locale din Podişul Nord-Dobrogean.

Ariile naturale protejate vizate de proiect sunt: 4 situri Natura 2000 (1 SCI, 3 SPA-uri) şi 17 rezervaţii naturale ce includ 10 tipuri de habitate naturale şi 202 specii de interes comunitar şi naţional.

Planul de management vizează 21 de arii naturale protejate, menționate în Contractul de administrare nr. 1882/CPP/11.03.2016, situate în regiunea biogeografică stepică, după cum urmează:

* **ROSCI0201 Podișul Nord-Dobrogean** fără partea care se suprapune cu ROSPA0073 şi partea care nu se suprapune situată la nord de ROSPA0091, numit în continuare ROSCI0201 Podişul Nord-Dobrogean, ce acoperă o suprafață de 60.331,15 ha.
* **ROSPA0091 Pădurea Babadag**, ce acoperă o suprafață de 57.912 ha, declarată arie de protecție specială avifaunistică prin [Hotărârea de Guvern nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România](http://www.mmediu.ro/protectia_naturii/biodiversitate/2011-10-20_protectia_naturii_hg971din2011declarareaspa.pdf), cu modificările și completările ulterioare, are ca scop stabilirea și aplicarea unor măsuri speciale de conservare a habitatelor pentru un număr de 62 de specii de păsări menționate în Anexa I a Directivei 2009/147/CE a Parlamentului European și a Consiliului privind conservarea păsărilor sălbatice.
* **ROSPA0100 Stepa Casimcea**, ce acoperă o suprafață de 21.954 ha, declarată arie de protecție specială avifaunistică prin [Hotărârea de Guvern nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România](http://www.mmediu.ro/protectia_naturii/biodiversitate/2011-10-20_protectia_naturii_hg971din2011declarareaspa.pdf), cu modificările și completările ulterioare, are ca scop stabilirea și aplicarea unor măsuri speciale de conservare a habitatelor a 55 de specii de păsări menționate în Anexa I a Directivei 2009/147/CE a Parlamentului European și a Consiliului privind conservarea păsărilor sălbatice
* **ROSPA0040 Dunărea Veche-Braţul Măcin**, partea care se suprapune cu ROSCI0201, ocupă o suprafață de 1.056,2 ha pe teritoriul administrativ al comunelor Dăeni, Ostrov, Peceneaga și Topolog. Situl a fost declarat arie de protecție specială avifaunistică prin [Hotărârea de Guvern nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România](http://www.mmediu.ro/protectia_naturii/biodiversitate/2011-10-20_protectia_naturii_hg971din2011declarareaspa.pdf), cu modificările și completările ulterioare, având ca scop stabilirea și aplicarea unor măsuri speciale de conservare a habitatelor unui număr de 61 de specii de păsări, menționate în Anexa I a Directivei 2009/147/CE a Parlamentului European și a Consiliului privind conservarea păsărilor sălbatice.
* **IV. 49 Rezervația naturală Pădurea Babadag - Codru**, cu o suprafață de 524,6 ha pe teritoriul administrativ al oraşului Babadag, a fost declarată rezervație mixtă, prin *Hotărârea de Guvern nr. 2151/2004 privind instituirea regimului de arie naturală protejată pentru noi zone,* având ca scop protecția și conservarea a numeroase asociaţii forestiere specifice Dobrogei şi anume arborete de vârste înaintate, majoritatea peste 100 de ani, cu o structură nederivată, apropiată de cea a pădurilor naturale primare din Dobrogea.
* **IV.51 Rezervația naturală Muchiile Cernei – Iaila**, cu o suprafață de 1.891 ha, pe teritoriul administrativ al comunelor Cerna şi Dorobanţu, a fost declarată rezervaţie naturală peisagistică, prin *Hotărârea de Guvern nr. 2151/2004 privind instituirea regimului de arie naturală protejată pentru noi zone*, reprezentând cea mai întinsă zonă de stepă protejată la nivel naţional.
* **IV.52 Rezervația naturală Beidaud**, cu o suprafață de 1.121 ha pe teritoriul administrativ al comunei Beidaud, a fost declarată rezervaţie naturală peisagistică, prin *Hotărârea de Guvern nr. 2151/2004 privind instituirea regimului de arie naturală protejată pentru noi zone* și este una dintre cele mai întinse suprafeţe cu vegetaţie de stepă şi silvostepă pe şisturi verzi din Dobrogea şi implicit din România şi UE.
* **IV.53 Rezervația naturală Valea Mahomencea**, cu o suprafață de 1.029 ha, pe teritoriul administrativ al comunei Casimcea, a fost declarată prin *Hotărârea de Guvern nr. 2151/2004 privind instituirea regimului de arie naturală protejată pentru noi zone, ca fiind o rezervaţie naturală peisagistică*.
* **IV.54 Rezervația naturală Dealul Ghiunghiurmez**, cu o suprafață de 1.421 ha, pe teritoriul administrativ al comunei Dorobanţu, a fost declarată prin Hotărârea de Guvern nr. 2151/2004 privind instituirea regimului de arie naturală protejată pentru noi zone, drept o rezervaţie naturală peisagistică.
* **IV.62 Rezervația naturală Valea Ostrovului**, cu o suprafață de 61,8 hape teritoriul administrativ al comunei Dorobanţu, a fost declarată rezervație mixtă, prin *Hotărârea de Guvern nr. 2151/2004 privind instituirea regimului de arie naturală protejată pentru noi zone*. Cele mai importante habitate ale rezervaţiei sunt pajiştile de stepă pe substrat pietros (*Festucetum callierii, Sedo hillebrandtii – Polytrichetum*), precum şi diferitele tipuri de păduri dobrogene, din care cea mai mare parte sunt endemice pentru această regiune şi/sau rare la nivel naţional.
* **IV.63 Rezervația naturală Uspenia**, cu o suprafață de 22 ha, situată pe teritoriul administrativ al comunei Slava Cercheză, a fost declarată rezervaţie naturală botanică şi forestieră prin Hotărârea de Guvern nr. 2151/2004 privind instituirea regimului de arie naturală protejată pentru noi zone, datorită pădurilor reprezentative de silvostepă şi submediteraneene.
* **IV.65 Rezervația naturală Casimcea**, cu o suprafață de 137 ha, pe teritoriul administrativ al comunei Casimcea, a fost declarată rezervație mixtă prin Hotărârea de Guvern nr. 2151/2004 privind instituirea regimului de arie naturală protejată pentru noi zone, datorită speciilor din genurilor *Vendotaenia, Beltaneloides, Nemiana* etc. şi a unor specii reprezentative pentru faună, foarte rar semnalate la nivel internaţional.
* **IV.66 Rezervația naturală Colțanii Mari**, cu o suprafață de 53.04 ha, pe teritoriul administrativ al comunei Casimcea, a fost declarată rezervaţie peisagistică prin Hotărârea de Guvern nr. 2151/2004 privind instituirea regimului de arie naturală protejată pentru noi zone, datorită faptului că include unul din cele mai impresionante abrupturi stâncoase din Dobrogea Centrală, constituit din şisturi verzi ce mărginesc râul Casimcea.
* **IV.67 Rezervația naturală Peceneaga**, cu o suprafață de 132 ha, pe teritoriul administrativ al comunei Peceneaga, a fost declarată rezervaţie peisagistică, dar şi cu importanţă geologică prin Hotărârea de Guvern nr. 2151/2004 privind instituirea regimului de arie naturală protejată pentru noi zone, datorită faptului că este singura din ţară în care cele mai vechi structuri geologice, reprezentate prin şisturile verzi, vin în contact cu cele mai noi structuri, reprezentate prin depozite aluviale ale Dunării.
* **IV.68 Rezervația naturală Măgurele**, cu o suprafață de 292 ha pe teritoriul administrativ al comunei Topolog, a fost declarată rezervaţie naturală peisagistică, prin Hotărârea de Guvern nr. 2151/2004 privind instituirea regimului de arie naturală protejată pentru noi zone, datorită individualizării sale prin ravene foarte adânci, săpate în depozitele loessoide profunde.
* **IV.69 Rezervația naturală Războieni**, cu o suprafață de 41 ha, pe teritoriul administrativ al comunei Casimcea, în Masivul Central Dobrogean, a fost declarată rezervaţie mixtă (geologică, paleontologică şi peisagistică), prin Hotărârea de Guvern nr. 2151/2004 privind instituirea regimului de arie naturală protejată pentru noi zone. Importanţa naţională a ariei protejate constă în identificarea în cadrul acesteia a unor fosile considerate a fi cele mai vechi urme de viaţă din România.
* **2.765 Rezervația naturală Dealul Bujorului**, cu o suprafață de 50.8 ha, aflată pe teritoriul administrativ al comunei Ciucurova, a fost declarată rezervaţie mixtă prin *Legea nr. 5/2000 privind amenajarea teritoriului național - secțiunea a 3-a – Zone protejate*, modificată și completată prin OUG nr. 49/2016, fiind remarcabilă datorită populaţiei importante de bujor (*Paeonia peregrina*) ce îi conferă o valoare estetică în perioada de înflorire a acestuia.
* **2.766 Rezervația naturală de liliac Valea Oilor**, cu o suprafață de 0.35 ha pe teritoriul administrativ al comunei Nalbant, a fost declarată rezervație botanică prin *Legea nr. 5/2000 privind amenajarea teritoriului national - sectiunea a 3-a – Zone protejate*, modificată și completată prin OUG nr. 49/2016, datorită faptului că reprezintă una din cele două locații din județul Tulcea în care vegetează în mod natural *Syringa vulgaris*, asociat cu populații de bujor românesc (*Paeonia peregrina*).
* **2.767 Rezervația naturală Fântâna Mare**, cu o suprafață de 0.30 ha, aflată pe teritoriul administrativ al comunei Slava Cercheză, a fost declarată rezervație botanică prin *Legea nr. 5/2000 privind amenajarea teritoriului național - sectiunea a 3-a – Zone protejate*, modificată și completată prin OUG nr. 49/2016, datorită faptului că reprezintă cea de-a doua locație din județul Tulcea, în care vegetează în mod natural *Syringa vulgaris*.
* **2.768 Rezervația naturală Vârful Secarul**, cu o suprafață de 34.5 ha, pe teritoriul administrativ al comunei Ciucurova, a fost declarată rezervație mixtă prin *Legea nr. 5/2000 privind amenajarea teritoriului național - secțiunea a 3-a – Zone protejate*, modificată și completată prin OUG nr. 49/2016 deoarece Vârful Secaru este un martor de eroziune granitic şi cel mai înalt vârf (400 m) din Podişul Babadagului.
* **2.769 Rezervația naturală Korum Tarla**, cu o suprafață de 2.4 ha, pe teritoriul administrativ al oraşului Babadag, a fost declarată rezervație botanică prin *Legea nr. 5/2000 privind amenajarea teritoriului național - secțiunea a 3-a – Zone protejate*, modificată și completată prin OUG nr. 49/2016, în vederea conservării mărgeluşei (*Sophora jaubertii)* firuţei cu bulbi (*Poa angustifolia*) și speciilor de degetar (*Digitalis lanata*). În rezervaţie predomină gorunul (*Quercus petreaea*), frasinul (*Fraxinus excelsior*) și ulmul (*Ulmus sp.*).

În Podișul Nord-Dobrogean habitatele naturale de interes comunitar sunt următoarele:

- 40C0\* Tufărişuri de foioase ponto-sarmatice;  
- 62C0\* Stepe ponto-sarmatice;  
- 8230 Comunităţi pioniere din *Sedo-Scleranthion* sau din *Sedo albi-Veronicion dilleni* pe stâncării silicioase;  
- 8310 Peşteri în care accesul publicului este interzis (Peşteri închise accesului public);  
- 91AA\* Vegetaţie forestieră ponto-sarmatică cu stejar pufos/Păduri estice de stejar alb;  
- 91I0\* Vegetaţie de silvostepă eurosiberiană cu *Quercus spp*./Păduri stepice euro-siberiene cu *Quercus spp*.;  
- 91M0 Păduri panonice-balcanice de stejar turcesc;  
- 91X0\* Păduri de fag dobrogene;  
- 91Y0 Păduri de stejar şi carpen dacice;  
- 92A0 Galerii de *Salix alba* şi *Populus alba.*

Planul de management a fost elaborat în baza prevederilor art. 21 alin. (1) din Ordonanța de urgență a Guvernului nr. 57/2007, aprobată cu modificări și completări prin Legea nr. 49/2011 cu modificările și completările ulterioare și ale art. 4.1. literele n) și o) din Contractul de administrare nr. 1882/CPP/11.03.2016.

La promovarea Planului de management s-a ținut cont de adresa nr. DGRUJRP/101631/11.03.2024 a Direcției Generale Resurse Umane, Juridică și Relația cu Parlamentul – Serviciul Contencios, prin care Direcția Generală Biodiversitate a fost informată despre Hotărârea Curții de Apel București – Secția a IX-a Contencios Administrativ și Fiscal, care a recunoscut calitatea de administrator a Societății “Progresul Silvic”, în parteneriat cu Asociația pentru Dezvoltare Durabilă DAKIA, pentru ROSCI0201 Podișul Nord Dobrogean (fără partea care se suprapune cu ROSPA0073 Măcin – Niculițel și partea care nu se suprapune, situată la nord de ROSPA0091 Babadag, preluate de către Administrația Parcului Național Munții Măcinului), cuprinzând ROSPA0091 Pădurea Babadag, ROSPA0100 Stepa Casimcea, ROSPA0040 Dunărea Veche – Brațul Măcin (partea care se suprapune cu ROSCI0201) și rezervațiile naturale: IV.49 Pădurea Babadag - Codru, IV.51 Muchiile Cernei – Iaila, IV.52 Beidaud, IV.53 Valea Mahomencea, IV.54 Dealul Ghiunghiurmez, IV.57 Muntele Consul, IV.58 Dealul Sarica, IV.61 Carasan - Teke, IV.62 Valea Ostrovului, IV.63 Uspenia, IV. 64 Edîrlen, IV.65 Casimcea, IV.66 Colțani Mari, IV.67 Peceneaga, IV.68 Măgurele, IV.69 Războieni, IV.71 Dealul Mândrești, IV.72 Mănăstirea Cocoș, 2.765 Dealul Bujorului, 2.768 Vârful Secarul, 2.769 Korum Tarla și 2.7772 Pădurea Niculițel.

De asemenea, Curtea de Apel București a obligat Ministerul Mediului, Apelor și Pădurilor să emită ordin de ministru privind aprobarea Planului de management sus-menționat, sub sancțiunea plății unor penalități de 1000 lei/zi de întârziere.

Având în vedere cele sus-menționate, supunem spre analiză şi aprobare proiectul de ordin privind aprobarea Planului de management integrat al celor 21 de arii naturale protejate din Podișul Nord-Dobrogean.